
Teszthalmazok minőségének javításához módszertan és eszközkészlet

Komplex szoftverrendszerek fejlesztésénél fontos a rendszer helyes működésének fenntartása. Ezért az ilyen rendszerekhez tartozik egy teszthalmaz, amivel a szoftver helyességet ellenőrzik. Ezek a tesztek lehetnek pl.: egységtesztek, integrációs tesztek stb. Szoftverrendszerek fejlesztése során nagy figyelmet fordítanak a forráskód minőségének a megőrzésére. Azonban a teszthalmazok minőségének a fenntartására nem mindig jut elég erőforrás. Továbbá a teszthalmazunk minőségének javítása nem is olyan egyszerű feladat. Nagy rendszerek esetében nehéz eldönteni, hogy milyen változtatásokat kell alkalmaznunk a teszthalmazunkon, annak érdekében, hogy a minőségén javítani tudjunk. Ezért az ilyen tevékenységekhez célszerű lehet egy módszertant alkalmazni, ami útmutatást nyújt a javítás elvégzéséhez.
Dolgozatomban kísérletet teszek a SoDA függvénykönyvtár teszthalmazának a javítására a bemutatott módszertan segítségével. Ehhez a dolgozatban bemutatott SoDA könyvtárat és a hozzá tartozó grafikus alkalmazást használom, amelynek fejlesztésében és tervezésében részt vettem. A teszthalmaz minőségének a meghatározásához a függvénykönyvtár grafikus alkalmazását fogom használni. A méréshez szükséges adatok előállítása után a teszthalmaz minőségén új tesztek hozzáadásával és létező tesztek módosításával javítok.
Refaktorálás során a változtatások közötti mérésekkel igazoljuk a javulást. A refaktorálás végeztével összehasonlítom a kezdeti eredményeket a javított eredményekkel, ahol megvizsgálom a változásokat és párhuzamot vonok az egyes mértékek között. Végül összegzem a módszertan alkalmazása közben szerzett tapasztalatokat.



